Všeobecne záväzné nariadenie
hlavného mesta Slovenskej republiky Bratislavy
č. 5/2009
z 24. septembra 2009,
ktorým sa mení a dopĺňa všeobecne záväzné nariadenie hlavného mesta Slovenskej republiky Bratislavy č. 4/2006, ktorým sa vyhlasuje záväzná časť územného plánu zóny celomestské centrum – časť Petržalka, územie medzi Starým mostom a Prístavným mostom

Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. c) zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení zákona č. 535/2008 Z. z. a § 27 ods. 3 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov ustanovuje:

Čl. I

Všeobecne záväzné nariadenie hlavného mesta Slovenskej republiky Bratislavy č. 4/2006, ktorým sa vyhlasuje záväzná časť územného plánu zóny celomestské centrum - časť Petržalka, územie medzi Starým mostom a Prístavným mostom, sa mení a dopĺňa takto:

1.	V § 2 písmeno b) sa menia a dopĺňajú hlavné výkresy Grafickej časti - záväznej časti takto:

„1.	výkres č. 3 - Výkres riešenia verejného dopravného vybavenia sa mení a dopĺňa priesvitkou) ZaD 01 č. 3 - Výkres riešenia verejného dopravného vybavenia,
2.	výkres č. 5 - Výkres koordinácie a kolektorizácie inžinierskych sietí sa mení a dopĺňa priesvitkou ZaD 01 č. 5 - Výkres koordinácie a kolektorizácie inžinierskych sietí,
3.	výkres č. 12 - Výkres priestorovej a funkčnej regulácie, verejnoprospešné stavby sa mení a dopĺňa priesvitkou ZaD 01 č. 12 - Výkres priestorovej a funkčnej regulácie, verejnoprospešné stavby.“.

2.	Doterajší text § 3 sa označuje ako odsek 1 a dopĺňa sa odsekom 2, ktorý znie: 

„(2)  Dokumentácia schváleného územného plánu zóny celomestské centrum - časť Petržalka, územie medzi Starým mostom a Prístavným mostom, zmeny a doplnky 01 (ZaD 01), je uložená a možno do nej nahliadnuť na hlavnom meste Slovenskej republiky Bratislave, na mestskej časti Bratislava - Petržalka a na Krajskom stavebnom úrade v Bratislave.“.

3.	V prílohe č. 1 v kapitole 4.6. regulačný list na pozemok E1 znie:

„1.	Identifikačné údaje
•	charakteristika existujúceho využitia pozemku:
areál skladového hospodárstva (obchodné veľkosklady),
•	výmera pozemku: 19 426 m2,
•	zoznam parciel:
-	celé parcely: 5222/22, 5222/23, 5222/24, 5222/25, 5222/26, 5222/28, 5222/29, 5222/30,
-	časti parciel: 5223/11, 5223/1, 5223/12, 5222/21, 5203/1, 5222/20, 5222/31, 5222/32, 5222/27, 
-	neznáma parcela.

2.	Limity využitia pozemku:
•	protipovodňová hrádza,
•	plynulá úprava terénu po korunu hrádze a po niveletu Jantárovej cesty,
•	časť pozemku je limitovaná hlukom z dopravy z Jantárovej cesty,
•	rešpektovanie hydraulickej clony,
•	rešpektovanie podzemnej tesniacej steny,
•	asanácia existujúcich stavieb:
-	areál skladového hospodárstva (obchodné veľkosklady) + 7 objektov, časti 2 objektov.
3.	Regulatívy rozvoja pozemku:

3.1.	Regulatívy funkčného využitia:
V Plochy občianskej vybavenosti celomestského charakteru 
podľa „Určenia dominantného, prípustného a neprípustného funkčného využitia jednotlivých pozemkov“
-	so záväzným umiestnením mestskej promenády,
-	so záväzným umiestnením nového telesa medzinárodnej cyklistickej trasy (MCT) v koridore 3 m šírky na upravenom teréne pri korune hrádze,
-	so záväzným umiestnením cyklistických trás po východnom a severnom okraji pozemku.

3.2.	Regulatívy intenzity využitia:
•	koeficient zastavanej plochy nadzemnými časťami budov:
- maximum  0,35
- minimum   0,22
Minimum zastavanej plochy v sektore E  je možné napĺňať investičnými zámermi postupne, teda v etapách s tým, že v projektovej dokumentácii pre investičný zámer musí byť navrhnuté riešenie, ktoré jednoznačne preukáže návrh etapizácie výstavby.
•	zastavaná plocha podzemných častí sa neobmedzuje
•	minimálny koeficient plôch zelene                 0,15
•	maximálny index podlažných plôch               0,65
•	maximálny koeficient stavebného objemu     6,5
•	stanovenie podlažnosti pre nebytové budovy:
- výška prípustné maximum 15 m (podľa výkresu č. 12).

3.3.	Regulatívy spôsobu zástavby budovami:
•	budovu umiestniť ako solitér.

3.4.	Regulatívy spôsobu zástavby mestskou promenádou:
•	vytvoriť koridor mestskej promenády v šírke 14 m s plochami pre trávnik, kry a stromy, verejné osvetlenie,
•	v západnej časti pozemku umiestniť ako súčasť mestskej promenády plochu verejného priestranstva s krytým pódiom pre exteriérové multimediálne aktivity.

3.5.	Regulatívy spôsobu ozelenenia:
•	záväzný spôsob ozelenenia:
-	pri hlavnej komunikácii J, vysadiť minimálne 9 vzrastlých stromov do aleje v 10 m rozpone, do zatrávnených polí s minimálne 50 cm vysokým kríkovým poschodím,
-	ostatnú plochu pozemku upraviť parkovou výsadbou,
•	odporúčané druhové zloženie:
-	listnaté stromy: Acer platanoides, A. campestre, Fraxinus ornus, F. excelsior,  F. americana, Tilia cordata, T. tomentosa, Sophora japonica, Celtis occidentalis, Catalpa bignonioides, Gingko biloba, Gleditsia triacanthos, Keuleuteria paniculata, Platanus hispanica, Prunus cerasifera, P. domestica, P.serratula, Pyrus communis, Quercus coccinea, Sorbus aria, S. torminalis v aleji obojstranne zjednotiť pozdĺž celej komunikácie,
-	listnaté kríky: Crataegus, Berberis, Viburnum, Ligustrum, Cotoneaster, Eleagnus, Euonymus, Forsythia, Hibiscus, Hippophae, Kerria, Laburnum, Lonicera, Philadelphus,Potentilla, Prunus, Pyracantha, Ribes, Rosa, Spirea, Swida, Syringa, Ulmus,
-	ihličnaté kríky: Chamaecyparis, Juniperus,
•	vylúčiť invázne druhy drevín.“.

4.	V prílohe č. 1 sa schéma záväznej časti a verejnoprospešných stavieb nahrádza schémou záväznej časti a verejnoprospešných stavieb, ZaD 01.

5.	Príloha č. 2 - Výkresy Grafickej časti - záväznej časti územného plánu zóny celomestské centrum - časť Petržalka, územie medzi Starým mostom a Prístavným mostom sa menia a dopĺňajú priesvitkami územného plánu zóny celomestské centrum - časť Petržalka, územie medzi Starým mostom a Prístavným mostom, zmeny a doplnky 01, podľa § 2 písm. b). 

Čl. II

Toto všeobecne záväzné nariadenie nadobúda účinnosť 15. októbra 2009.

Ing. Andrej Ďurkovský
primátor